Document ID: 32004D0373

Rozhodnutie Komisie
z 13. apríla 2004,
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem vzhľadom na jedno alebo viacero ochorení rýb na vírusovú hemoragickú septikémiu (VHS) a infekčnú hematopoetickú nekrózu (IHN)
[oznámené pod číslom dokumentu C(2004) 1309]
(Text s významom pre EHP)
(2004/373/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych podmienkach pri uvádzaní vodných živočíchov a produktov akvakultúry na trh, [1] najmä na jej články 5 a 6,
keďže:
(1) rozhodnutie Komisie 2002/308/ES [2] ustanovuje zoznamy schválených zón a schválených rybích fariem nachádzajúcich sa v neschválených zónach vzhľadom na určité ochorenia rýb;
(2) Francúzsko a Nemecko predložili zdôvodnenie na získanie štatútu schválených zón, vzhľadom na VHS a IHN, pre určité zóny svojho územia. Poskytnutá dokumentácia preukazuje, že tieto zóny spĺňajú požiadavky článku 5 smernice 91/67/EHS. Preto sú spôsobilé na udelenie štatútu schválených zón a mali by sa doplniť do zoznamu schválených zón;
(3) Rakúsko a Taliansko predložili zdôvodnenie na získanie štatútu schválených fariem v neschválených zónach, vzhľadom na VHS a IHN, pre určité farmy na svojom území. Poskytnutá dokumentácia preukazuje, že tieto farmy spĺňajú požiadavky článku 6 smernice 91/67/EHS. Preto sú spôsobilé na udelenie štatútu schválenej farmy v neschválenej zóne a mali by sa doplniť do zoznamu schválených fariem;
(4) Taliansko oznámilo pozitívny nález VHS u šťuky (Esox lucius) v časti kontinentálnej zóne predtým považovanej za zónu bez výskytu tohto ochorenia a na farme predtým považovanej za farmu bez výskytu VHS. Štatút schválenej zóny by sa preto tejto kontinentálnej zóne a farme, pokiaľ ide o VHS, mal odobrať;
(5) rozhodnutie 2002/308/ES by sa preto malo podľa toho zmeniť a doplniť;
(6) opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1. Príloha I sa nahrádza textom v prílohe I k tomuto rozhodnutiu.
2. Príloha II sa nahrádza textom v prílohe II k tomuto rozhodnutiu.
Článok 2
Toto rozhodnutie je adresované členským štátom.
V Bruseli 13. apríla 2004

Labels: 0
6